  Наталья Тетерина Берыктӥсьёслэн «Берыктон луд» клубзылэн неконференцияз люкаськемъёс удмурт кылысь ӟуч кылэ но мукет кылъёсысь удмурт кылэ берыктон ужпумъёсты эскеризы. Пумиськон элькунысь Йӧскалык лыдӟетъюртлэн Йӧскалык но шаертодон литературая центраз 2-тӥ коньывуонэ ортчиз но берыктӥсьлэн калыккуспо нуналэзлы (пусйиське 30-тӥ куарусёнэ) тупатэмын вал. Берыктон удысын тодон-валанъёсынызы люкиськыны нимысьтыз куноосты ӧтизы. Одӥгез соос пӧлысь удмурт гожъясь но берыктӥсь Лидия Нянькина. Солэн кылъёсызъя, кылысь кылэ берыктыны cо Москваысь литературая институтын дышетскыкуз кутскиз. Нырысетӥ берыктэм ужез – Ашальчи Окилэн нылпиослы веросъёсыз. Со дырысен удмурт кылысь ӟуч кылэ но, мукет кылъёсысь удмурт кылэ но берыкъям ужъёсыз трос люкаськизы ни. Берпуметӥосыз пӧлын – Галина Романовалэн нылпиослы выжыкылъёсын но веросъёсын бичетэз. Ӟуч кылын алигес тани милям Галина Романоваен веросъёсмы потӥзы. Ӟуч кылэ мон соосты берыктӥ. Вераны кулэ, ӟуч кылэ берыктыны всё-таки секыт. Мыным йӧтэ, ӟуч кылын берыкъяны кулэ, кызьы шуиськомы, ӟучомем удмуртъёслы. Соос удмурт кылэз но тодо, валало, ӟуч сямен но соослы вераны капчигес Лидия Нянькина, удмурт гожъясь но берыктӥсьНош удмурт кылэ берыктон уж туж кельше, шуэ Лидия Нянькина. Валамон, шугъяськонъёс но шедё, соку берыктӥсь ужъюлтошъёсызлы вазиськоно луэ. Гожъясь верамъя, берыктон уж удмурт кылэз туж узырмытэ. Тани басьтом ке 30-тӥ-50-тӥ аръёсы удмурт гожъясьёслэсь ужъёссэс, соосты ӵошатоно ке, туннэ нуналэ соосты выльысь берыктэм потэ. Малы? Малы ке шуоно отын сомында ӟуч кылъёс. Нош туннэ асьмелэн сомында выль кылъёсмы, соосты асьмеос пыртӥськом, озьы удмурт кылмы узырме, со адямиослэн йыръёсазы кыле Лидия Нянькина, удмурт гожъяськись но берыктӥсьСо сяна, берыктон – со астэ эскерон но кылэз волятон, лыдъя Лидия Нянькина. Со верамъя, ог 20 ар талэсь азьло берыктэм ужъёссэ али лыдӟыса, туж трос люкетъёссэ тупатэм потэ, малы ке шуоно ортчом дыр ӵоже гожъясьлэн кыл шыкысэз узыргес луиз. Озьы ик мукет кылысь произведениосты берыктыса, аслыд но мар ке выльзэ но тунсыкозэ басьтӥськод, шуэ гожъясь. Таӵе ик малпанэз егит берыктӥсьлэн Богдан Анфиногеновлэн. Солэн кылъёсызъя, берыктон пыр мукет лулчеберетэн тодматскыса, аслад вуоно произведениосыдлы малпанъёс шедьтӥськод. Со сяна, берыктон уж кыл шыкысэз узырмытыны юрттэ. Тон утчаськод со кылъёсты, кыл шыкыстэ узырмытӥськод, тодӥськод пӧртэм кылъёсты-синонимъёсты, выль кылъёсты но, оло, быгатӥськод малпаны. Со понна ик, мон малпасько, со туж тунсыко уж, ӵапак удмурт кылэз узырмытон понна. Собере тон вдохновение но басьтӥськод выль кыӵе ке но кылбуръёс гожъяны, произведениос. Идеяос соку ик кылдо, параллельёс мукет лулчеберетэн Богдан Анфиногенов, эрико берыктӥсьБерыктон уже Богдан Анфиногенов пиналъёсты но кыскыны тырше. Кылсярысь, туэ гужем «Шундыкар» лагерьын со литературая отрядлэн ӧнерчиез вал. Таяз сменае берыктӥсь нылпиосты Азиысь лулчеберетэн тодматӥз: пиналъёс туала но вашкала япон кылбуръёсты, мультфильмез удмурт кылэ берыктӥзы. Мон ачим берыктон ужын профессионал ӧвӧл, но мыным туж кельшиз, кызьы соос берыктӥзы. Кылбуръёс туж умой берыктэмын вал, вылӥ ӟечлыкен. Ужазы соос рос-прос, туж ӝог, мыным соиз но туж кельшиз. Ми ужамы кыллюкамъёсын, трос пол учким словаьёсысь пӧртэм кылъёсты. Со ужлэн со тужгес тунсыко вакытэз, куке тон утчаськод со кылъёсты но тодӥськод удмурт кылын выль кылъёсты Богдан Анфиногенов, эрико берыктӥсьБерыктон уж егитъёслы но, мӧйыослы но тунсыко луыны быгатэ, лыдъя Богдан Анфиногенов. Со понна быръем произведение берыктӥсь муртлы матын луыны кулэ, соку уж капчиен мыноз. Мӧйы адямилы, кылсярысь совето вакытысь фильм матынгес, нош пинал муртлы кыӵе ке но «Гравити Фолз», «Свинка Пеппа» мультфильмъёс, кылсярысь. Солы туж тунсыко, со сое яратэ сюлмысь, соин ик сое берыктон уж но туж капчи потоз, мон малпасько. Мыным аслым но кельше «Гарри Поттер», мынам потэ сое удмурт кылын адӟеме, мон сое лобаса кадь, туж вылӥ ӝоглыкен быдэстӥсько, со капчи кадь потэ. Мон яратӥсько со фильмез, сое берыктон уж мыным секыт ӧвӧл Богдан Анфиногенов, эрико берыктӥсьПусъём, берыктон ужлы берло дыре бадӟым саклык висъяське. Кылсярысь, удмурт кылын устозэ литературая произведениез быръёнъя конкурсын туэ «Устоез берыктэм произведение» номинация ватсаськиз. Тегъёс: Лулчеберет Ижкар Литература Удмуртия удмурткыл лыдетъюрт Йӧскалыклыдӟетъюрт  